Rø
Rø, tidligere stationsby på det nordlige Bornholm; færre end 200 indb. (2013). Rø ligger 2 km fra havet, Helligdomsklipperne og Bornholms Kunstmuseum og er kendt for Bornholms sidste landhandel (lukket 2009) og de hollandske vindmøller Røbro Mølle og Stenby Mølle. Rø Kirke, opført 1888, sydøst for bygrænsen er en næsten tro kopi af en ældre kirke på samme sted, dog i større format.
Rø blomstrede op efter anlægget af Rønne-Allinge-Sandvig banen 1913, men mistede atter betydning efter banens lukning i 1953.
Syd for Rø ligger øens næststørste skovområde, Rø Plantage, og mod vest Rø Golfbaner. Den tidligere jernbanelinje mod Klemensker er nu cykelsti - en del af cykelvej 23 fra Rønne til Helligdommen. Stationsbygningen er indrettet som privatbolig.